मुलुकमा शान्ति कायम गर्न सबै पक्षको योगदान आवश्यक : प्रदेश प्रमुख मियाँ
सुदूरपश्चिम प्रदेशका प्रदेश प्रमुख नाजिर मियाँले धार्मिक सहिष्णुताका साथ मुलुकमा शान्ति कायम गर्न सबै पक्षको योगदान आवश्यक रहेको बताएका छन् । 
कैलाली — सुदूरपश्चिम प्रदेशका प्रदेश प्रमुख नाजिर मियाँले धार्मिक सहिष्णुताका साथ मुलुकमा शान्ति कायम गर्न सबै पक्षको योगदान आवश्यक रहेको बताएका छन् । अन्तर धार्मिक सद्भाव समन्वय संघ नेपाल रुपन्देहीले आइतबार धनगढीमा आयोजना गरेको सम्मान कार्यक्रममा प्रदेश प्रमुखले धार्मिक र जातीय द्वन्द्व जस्ता गतिविधि हुन नदिन र सबै जातजाति, धर्मका मानिस बस्न र खेल्न पाउने वातावरण बनाउने गरी काम गर्नुपर्नेमा जोड दिए ।कुनै पनि धर्ममाथि कसैले हस्तक्षेप गर्न नमिल्ने प्रदेश प्रमुख मियाँले बताए । प्रदेश प्रमुख मियाँले सुदूरपश्चिम धार्मिकरूपमा शान्त भएको बताउँदै सधैँ शान्त राख्न सजग भएर अघि बढ्नुपर्ने बताए । उनले धार्मिक सद्भाव संघका तर्फबाट सम्मान गरिएको हो । संघका उपाध्यक्ष चन्दा थापाले प्रदेश प्रमुख मियाँको नेतृत्वमा रुपन्देहीमा केही महिनाअघि सो संस्था गठन गरिएको जानकारी दिए । उनका अनुसार सो संस्थामा नेपालमा रहेका सबै धर्मका अगुवा सम्मिलित छन् । सो संस्था देशभर धार्मिक द्वन्द्व हुन नदिने गरी काम गर्न स्थापना भएको उपाध्यक्ष थापाले बताए ।धार्मिक सद्भाव कायम राख्ने उद्देश्यले मियाँको अध्यक्षतामा रुपन्देहीमा अन्तर धार्मिक सद्भाव संघ गठन गरिएको थियो । संघका केन्द्रीय अध्यक्ष प्रदेश प्रमुख नियुक्त भएपछि सम्मान गर्न रुपन्देहीको टोली कैलालीको धनगढी पुगेको हो ।सम्मान कार्यक्रममा रुपन्देहीका शोभाकर पौडेल, सुरेश थापालगायतले प्रदेश प्रमुख मियाँको नियुक्तिका लागि बधाई र कार्यकालको सफलताको शुभकामना दिए ।